**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2023. október 26-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta az osztály munkájáról:

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2023.09.01. - 2023.09.30. közötti időszakban 64 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2023. szeptember 28. napján tartott rendes Közgyűlésen megalkotott rendeletek 2023. október 5. napján kerültek kihirdetésre:

* az önkormányzat 2023. évi költségvetéséről szóló 4/2023. (II.28.) önkormányzati rendelet módosításáról szóló 15/2023. (X.5.) önkormányzati rendelet
* a közterület használatának szabályairól szóló 2/2011. (I.31.) önkormányzati rendelet módosításáról szóló 16/2023. (X.5.) önkormányzati rendelete

A fenti rendeletek a jogszabályi előírásoknak megfelelően megküldésre kerültek a Vas Vármegyei Kormányhivatalnak, illetve feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2023. szeptember 28-i Közgyűlésen elfogadott határozatok, a Közgyűlés jegyzőkönyve, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései is megküldésre kerülnek a Vas Vármegyei Kormányhivatalnak, illetve a Közgyűlésen elfogadott határozatok és a nyilvános ülés jegyzőkönyve kihirdetésre és a honlapra feltöltésre került.

A polgármester és a jegyző által átruházott hatáskörben hozott nem hatósági döntések száma:

* + polgármester 99 db,
  + jegyző 0 db.

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2023. szeptember 1. – 2023. szeptember 30. közti időszakra vonatkozó iktatókönyvek szerinti hivatali statisztikát:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **2023.09.01. - 2023.09.30.** | |
| **Főszám** | **Alszám** |
| **A) PÉNZÜGYEK** | **7119** | **1063** |
| A.1. Adóigazgatási ügyek | 7119 | 1063 |
| **B) EGÉSZSÉGÜGYI IGAZGATÁS** | **3** | **139** |
| **C) SZOCIÁLIS IGAZGATÁS** | **270** | **2455** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **131** | **794** |
| E.1. Környezet- és természetvédelem | 18 | 104 |
| E.2. Építésügyek, településrendezés, területrendezés | 20 | 260 |
| E.3 Építésügy |  |  |
| E.4 Kommunális ügyek | 93 | 430 |
| **F) KÖZLEKEDÉS ÉS HÍRKÖZLÉSI IGAZGATÁS** | **119** | **740** |
| **G) VÍZÜGYI IGAZGATÁS** | **4** | **20** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **609** | **2791** |
| H.1. Anyakönyvi és állampolgársági ügyek | 257 | 580 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 1 | 48 |
| H.3. A Választásokkal kapcsolatos ügyek | 1 | 2 |
| H.4. Rendőrségi ügyek |  |  |
| H.7. Igazságügyi igazgatás | 13 | 104 |
| H.8. Egyéb igazgatási ügyek | 334 | 2038 |
| **I) LAKÁSÜGYEK** | **97 9797** | **790** |
| **J) GYERMEKVÉDELMI ÉS GYÁMÜGYI IGAZGATÁS** | **38** | **404** |
| **K) IPARI IGAZGATÁS** | **10** | **24** |
| **L) KERESKEDELMI IGAZGATÁS, TURISZTIKA** | **118** | **326** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **70** | **370** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **21** | **142** |
| **R) SPORTÜGYEK** | **3** | **2** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **124** | **2557** |
| U.1. Képviselő-testület iratai | 2 | 75 |
| U.2. Kisebbségi önkormányzat iratai | 1 | 0 |
| U.3. Szervezet, működés | 67 | 940 |
| U.4. Iratkezelés, ügyvitel | 6 | 40 |
| U.5. Személyzeti, bér- és munkaügyek | 3 | 414 |
| U.6. Pénz- és vagyonkezelés | 45 | 1057 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **2** | **31** |
| X.1. Honvédelmi igazgatás | 2 | 8 |
| X.2. Polgári védelmi, katasztrófavédelmi igazgatás | 0 | 23 |
| **IKTATOTT ÜGYIRATOK SZÁMA ÖSSZESEN:** | **8738** | **12648** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az iroda továbbá végezte Szombathely Megyei Jogú Város Közgyűlése által jóváhagyott 2023. szeptember havi bérfejlesztéssel kapcsolatos feladatokat, valamint lefolytatta az előkészületeket a Kormány által elrendelt, a Vas Vármegyei Kormányhivatal bevonásával lefolytatandó közszolgálati ellenőrzéshez.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 439 db iktatott ügyirat keletkezett az irodán.

1. Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

2. Az iroda a **városfejlesztési feladatkörében az alábbiakról számol be:**

A 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések:** A Magyar L. utca, a Nádasdy F. utca, a Paragvári utca és a Dozmat utca felújítása befejeződött.
* **Gyöngyös-patak hídrekonstrukció:** A híd ideiglenes forgalomba helyezési engedélyt kapott, a kiviteli eljárás lezárása folyamatban van.
* **Vásárcsarnok környékének rekonstrukciója, kapcsolódó parkolók kialakítása:** A felújítás befejeződött.
* **Víztorony és környezetének fejlesztése, II. ütem:** A felújítás befejeződött.

A támogatás pénzügyi felhasználási határideje 2023.12.31. napja.

A **Gothard-kastély állagmegóvása** című Modern Városok Program projektben a Közgyűlés határozatának megfelelően megtörtént a projekt záró beszámolójának benyújtása és a fel nem használt támogatás visszafizetése. Egyidejűleg kérelmeztük a fel nem használt támogatás felhasználásának engedélyezését a Sárdi-ér úti multifunkciós telephely fejlesztésére.

**A Szent Márton Terv II.** MVP projekt lezárult, a fel nem használt kb. 200 millió Ft támogatás visszafizetésre került, a záró beszámoló 3. hiánypótlásának benyújtása megtörtént. A fel nem használt támogatás más célú felhasználására irányuló kérelem benyújtása megtörtént a Miniszterelnökség felé.

Az **MVP „Szent Márton Lovas Sport, Hagyományőrző és Rendezvényközpont fejlesztésének előkészítése”, valamint „A szombathelyi Késmárk utcai teniszcentrum fejlesztése”** projektek záró beszámolójával kapcsolatban hiánypótlást nyújtottunk be.

**„A** **Zarkaházi Szily-kastély fejlesztése a gyöngyöshermán-szentkirályi közösség számára”** című projekt esetén a műszaki átadás-átvételi eljárás megtörtént.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében a fizikai befejezés megvalósult, a műszaki átadás-átvételi eljárás megtörtént, a pénzügyi elszámolás folyamatban van.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a kivitelezés megvalósult.  A Záró Szakmai Beszámoló hiánypótlása KSZ részére beküldésre került, a beszámoló jóváhagyás alatt van.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetén záró szakmai beszámoló és záró kifizetési kérelem összeállítása a projektben hátralévő feladat, ennek határideje 2023. 11. 30.

A **TOP-7.1.1-16-H-ERFA-2020-00780** számú „**A Szedreskert szabadtéri közösségi rendezvénytérré fejlesztése”** című projekt esetén a záró szakmai beszámoló és záró kifizetési kérelem beküldésre került a Kincstár részére. A Támogató jelzése alapján a projekt helyszíni ellenőrzése 2023. 10. 26-án lesz.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében a záró szakmai beszámoló és záró kifizetési kérelem 2023. 10. 09-én jóváhagyásra került a Támogató részéről, ezzel megkezdődött az 5 éves fenntartási időszak.

A Horizont2020-as **JUSTNature** projekt megvalósítása során a tervezés folyamatban, a kiviteli tervek tartalmának pontosítása folyik. Előkészítés alatt van az okt. 25-i 3. Helyi Stakeholder Találkozó szervezése. Részt vettünk a 4. projektszintű találkozón. Az időjárásmérő, levegőminőség- és talajnedvesség-mérő szenzorok beszerzése folyamatban van.

Az Interreg Europe **OD4GROWTH** projekt első szemesztere lezárult. A vezető partner által elfogadásra került az első szemeszterrel kapcsolatban benyújtott beszámoló. A hazai társfinanszírozás megérkezett.

Az EIT Urban Mobility **TICER** projektben az oktatási anyag kidolgozás alatt áll. Az alvállalkozói szerződés megköttetett. A decemberi Gála rendezvény szervezése elindult.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kivitelezésre vonatkozó közbeszerzési eljárás folyamatban van.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt keretében a Szőlős utca burkolatfelújítás munkaterület átadás 2023.08.25., a Károly Róbert utca burkolatfelújítás munkaterület átadás 2023. 09. 01. és a Kodály Zoltán utca burkolatfelújításának munkaterület átadása 2023. 09. 21. napján megtörtént. Kivitelezési munkálatok zajlanak.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** című projekt záró szakmai jelentése és záró kifizetési kérelme 2023. 10. 05. napján elfogadásra került.

A **TOP-6.4.1-15-SH1-2016-00001** számú, **„Szombathely Megyei Jogú Város kerékpárosbarát fejlesztése”** című projekt 8. számú záró szakmai beszámoló Közreműködő Szervezet részéről jóváhagyásra vár.

A **„Szombathely – Zanat kerékpárút megvalósítása”** című projekt Támogatói Okirat 1. számú módosítása 2023. 05. 11. napján elfogadásra került, projekt megvalósításnak végső határideje: 2024. 06. 30., ezt követően a Kedvezményezett köteles a támogatás felhasználásáról szakmai beszámolót és pénzügyi elszámolást készíteni. A projekt műszaki átadás-átvételi eljárása 2023. 08. 16. napján lezárult. Forgalomba helyezési engedély kiadása folyamatban.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Egyes feladatok megvalósítása szerződés szerint történik, az első szakmai beszámoló hiánypótlás alatt van, FVS és TVP módosításra került.

A **TOP-6.1.4-16-SH1-2017-00001** számú, **„Képtár turisztikai célú felújítása”** projekttel kapcsolatban aláírásra került a Támogatási Szerződés 9. számú módosítása. A projekt fizikai befejezésének tervezett napja 2023. 08. 31. napjára tolódott, a záró kifizetési igénylés benyújtásának határideje: 2023. 11. 29. napjára. A zárással kapcsolatos feladatok elvégzése folyamatban vannak.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projekttel kapcsolatban az építési, kivitelezési munkák elindultak. 2023. szeptember 30. napjával a kivitelezés 75 %-ot elérte.

A GF/SZKF/580/10/2017. számú MVP **„Multifunkcionális közszolgáltatási telephely fejlesztése Szombathely – Sárdi ér út”** projekttel kapcsolatban felkerestük a Miniszterelnökséget határidő hosszabbítás és többlettámogatási kérelemmel, egyelőre a válaszukat várjuk.

A **Take-IT-home** pályázatot az önkormányzat az Interreg CENTRAL EUROPE program új felhívására nyújtotta be 2023. május 17-én, csaknem azonos tartalommal.

A tavaly benyújtott **NetZeroCities** pályázatot csökkentett tartalommal került benyújtásra a Scalable Cities Action Grant felhívásra 2023. május 31-én. A szakmai értékelésen a projekt támogatásra érdemesnek minősült, a hivatalos értesítést és a Támogatási szerződést várja az iroda a projektmegvalósítás elkezdéséhez.

2023. május 31-én benyújtásra került a csatlakozási kérelem az UNESCO Globális Tanuló Városok Hálózatához.

Lecco városával együtt pályázat került benyújtásra **C-ENERGY** címmel 2023. szeptember 20-án a CERV testvérvárosi együttműködés felhívására. A projektben online, illetve személyes találkozókat tervezünk, amelyek során energiahatékonysági képzésen vesznek részt a Hivatal és önkormányzati cégek dolgozói, és középiskolások versenyeznek a projekt során meghatározandó témában a fenntarthatóság és klímavédelem területén, angol nyelven.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2023. szeptember 14-től – 2023. október 12-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 8 |
| Adósságkezelés | 1 |
| Átmeneti támogatás | 93 |
| Krízis támogatás | 130 |
| Rendszeres gyógyszertámogatás | 27 |
| Temetési segély | 3 |
| Fűtési támogatás | 100 |
| Rendszeres gyermekvédelmi támogatás | 36 |
| Hátrányos helyzet megállapítása | 20 |
| Önkormányzati lakásban lakók lakbértámogatása | 89 |
| Nem önkormányzati lakásban lakók bérleti díj támogatása | 8 |
| Villamosenergia támogatás | 1 |
| Piaci vásárlási utalvány | 129 |
| **Összesen** | **645** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság, a 2023. szeptemberi ülésén 11 család részére a lakáshasználatuk meghosszabbításáról döntött, továbbá 7 család részére pedig **rendkívüli szociális krízishelyzetére tekintettel** önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

**Közösségi Bérlakás Rendszerben nyilvántartott ingatlanok bérbeadása:**

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2023. szeptember hónapban 2 ingatlan került a KBR rendszerében bérbeadásra, és 4 ingatlan esetében a bérbeadás újabb 3 év időtartamra meghosszabbításra került.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2023. szeptember 14-től – 2023. október 15.  közötti időszakra vonatkozóan:

A sport területén végzett feladatok:

* 2023. szeptemberi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* október havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése;

Az iroda szervezésében lebonyolításra került különböző diáksport rendezvények, többek között:

* általános és középiskolások részére városi atlétika bajnokság;
* középiskolások részére futsal diákolimpia;
* középiskolások részére lány kézilabda diákolimpia;
* általános iskolások részére asztalitenisz diákolimpia;
* középiskolások részére fiú kosárlabda diákolimpia.

Az iroda

* feldolgozta a 2023. évi „Unger József-díj”-ra, a „Pünkösthy Csaba-díj”-ra és a „A Sport Támogatásáért-díj”-ra érkezett felterjesztéseket;
* segítette, koordinálta a szombathelyi székhelyű sportszervezetek aktuális ügyeit, valamint az iroda tájékoztatta az aktuális további pályázatokról a sportszervezetek vezetőit;
* folytatta a 2023. évre tervezett szabadidősport rendezvényeket, versenyeket lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott; a szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósulnak meg;
* megszervezte és lebonyolította a III. Városi Diák és Szabadidősport rendezvényt;
* megszervezte a III. Dr. Andits Tamás Tenisz Emlékversenyt;
* szervezésében valósult meg többek között a dozmati, kőszegi és a jáki kerékpártúra;
* megkezdte a Csótó-Szigetfutás rendezvény és a férfi tenisz csapatbajnokság díjátadó ünnepség szervezését;
* szervezésében került megvalósításra a Városi Asztalitenisz verseny;
* folytatta a 2023. évre tervezett Diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott; a diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg;
* megkezdte a 2024. évi Hivatali Nyári Élménytábor előkészítő szervezését;
* folyamatos egyeztetéseket folytat a Szombathelyi Szabadidősport Szövetség elnökségével, az általuk végzett feladatok ellenőrzése és koordinálása érdekében;
* szervezésében került lebonyolításra a Kábítószerügyi Egyeztető Fórum;
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat;
* megkezdte az óvodai és iskolai úszásoktatás 2023. év őszi turnusának szervezését és lebonyolítását;
* szervezésében megkezdődött a Kalandváros óvodai és iskolai csoportok által történő szervezett látogatása.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2023. szeptember - 2023. október hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* határidő-meghosszabbítás ügyintézése;
* költségvetésben külön soron szereplő támogatások ügyintézése;
* kapcsolattartás civil szervezetekkel;
* a 2023. szeptember 18-i Civil Fórum ülésének és kibővített ülésének lebonyolítása;
* a Civil Koncepció tervezetének véglegesítése;
* a 2023. október 17-i Civil Fórum ülésének előkészítése;
* Szent Márton Kártya ügyintézés;
* babaköszöntő csomagok előkészítése;
* házasulandóknak „Első gratuláció” előkészítése;
* polgármesteri keret terhére támogatási szerződések elkészítése;
* „Aktív időskor Szombathelyen” programjainak lebonyolítása, szervezése, további programok előkészítése;
* a Szombathelyi Identitásprogram kiterjesztésének előkészítése;
* a Szombathelyi Advent programsorozat előkészítése, egyeztetések.

Egészségügy területén végzett feladatok:

* a 2023. szeptemberi Egészségügyi Szakmai Bizottsági ülés jegyzőkönyvének elkészítése;
* szeptemberi bizottsági, közgyűlési határozatok végrehajtása;
* október havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* a Háziorvosi Életpálya Modell kapcsán esedékes összeg számfejtésének, kiutalásának intézése;
* az alapellátási orvosi ügyelet átadásának előkészítése.

Kultúra területén végzett feladatok:

* 2023. szeptember bizottsági és közgyűlési határozatok végrehajtása;
* rendelkező levelek, támogatási szerződés készítése;
* októberi bizottsági, közgyűlési előterjesztések elkészítése;
* kulturális intézmények aktuális ügyeinek intézése.

Köznevelés területén végzett feladatok:

* szeptemberi bizottsági, közgyűlési határozatok végrehajtása;
* októberi bizottsági, közgyűlési előterjesztések elkészítése;
* óvodai BTMN-es gyerekek összeírása és összesítése;
* az óvodai egyszemélyes SNI és BTMN-es gyermekek felmérése, az óvodai pszichológusok, gyógypedagógusok véleményének kikérése;
* óvodavezetők részére feladatnaptár elkészítése és megküldése;
* 2H és 3H gyermekekről adatszolgáltatás a KIR rendszerben;
* óvodai szakmai nap és rajzpályázat lebonyolítása;
* törvényességi ellenőrzés a Szombathelyi Napsugár Óvodában;
* vagyonellenőrzés a Szombathelyi Nagy Lajos Gimnáziumban;
* nyugdíjas és aktív iskolaigazgatók találkozójának előkészítése.

A **Közgazdasági és Adó Osztály** vezetője az alábbi tájékoztatást adta az osztály munkájáról **2023. szeptember 14-től – 2023. október** abeszámolási időszakra vonatkozóan:

Az osztály

* ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról,
* biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását,
* figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Az **Adókivetési Iroda és az Adóvégrehajtási és Könyvelési Iroda tevékenységéről** az alábbi tájékoztatást adom**:**

A naptári évvel azonos üzleti év szerint működő, állandó jellegű iparűzési tevékenységet végző vállalkozásoknak a 2022. adóévről 2023. május 31. napig kellett a helyi iparűzési adóbevallást benyújtani a székhely, illetve telephely szerinti önkormányzati adóhatósághoz. Az adóhatóság megkezdte a helyi iparűzési adóbevallások teljeskörűségének ellenőrzését. Az adóbevallást elmulasztó adózók hiánypótlási felhívásban értesülnek elmaradt kötelezettségükről.

Az adózás rendjéről szóló 2017. évi CL. törvény 69.§-a (a továbbiakban: Art.) értelmében az adózó az adóelőleg esedékességének időpontjáig benyújtott kérelmében az általa bevallott adóelőleg módosítását kérheti az adóhatóságtól, ha előlegét az előző időszak (év, negyedév, félév) adatai alapján fizeti, és számításai szerint adója nem éri el az előző időszak adatai alapján fizetendő adóelőleg összegét. A helyi iparűzési adóelőleg 2023. II. félévi adóelőlegének fizetési határideje 2023. szeptember 15. napja volt. Az esedékességig beérkezett mérséklési kérelmek elbírálása megtörtént, az adózók az adóhatóság döntéséről határozatban értesültek. Több adózó élt az Art. által szabályozott fizetési könnyítési lehetőséggel. A beérkezett részletfizetési, fizetési halasztási kérelmek elbírálása folyamatos.

A fizetési határidő letelte után a hátralékkal rendelkező adózókat folyamatosan felszólítja az iroda a tartozásuk rendezésére, ennek elmaradása esetén velük szemben végrehajtási intézkedéseket foganatosít, amelyek keretében hatósági átutalási megbízások (inkasszók) kerülnek benyújtására, illetményletiltásra, valamint ingatlanvagyonra történő jelzálogjog, illetve végrehajtási jog alapításával biztosítja a követeléseket és kényszeríti ki a teljesítést.

Az adókönyvelés területén az adózói befizetések adószámlákra történő könyvelése naprakészen történik. Az adószámlák közötti esetleges hatósági átvezetésekről végzés meghozatalával értesíti az iroda az adózókat. Az adózók által visszatéríteni kért és a visszatérítés követelményeinek megfelelő túlfizetések elszámolását és visszautalását minden esetben határidőben elvégzik.

Az iroda a beérkező adó- és értékbizonyítványok kiadása iránti kérelmek teljesítése során 2023. 09. 01. - 2023. október 10. közötti időszakban 89 ingatlan értékbecslését végezte el és az erről készített adó-és értékbizonyítványt megküldte a kérelmezők részére.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A polgármesteri levéltervezeteket elkészítette, részt vett a Területi Építészeti-Műszaki Tervtanács ülésein. Az új településrendezési eszköz elkészült tervezetét ismételten véleményezésre bocsátotta és 2023. október 2-án lakossági fórumon ismertette.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

2023. szeptember 22. napjától módosult a hagyatéki eljárás egyes cselekményeiről szóló 29/2010. (XII.31.) KIM rendelet, amely a jegyzőnek a hagyatéki leltár felvétele során írt elő egy új tájékoztatási kötelezettséget. Az új rendelkezés alapján a jegyző tájékoztatja az örökösként érdekelteket a földeken fennálló osztatlan közös tulajdon felszámolásáról és a földnek minősülő ingatlanok jogosultjai adatainak ingatlan-nyilvántartási rendezéséről szóló 2020. évi LXXI. törvény 18/A. és 18/B. §-ában foglaltakról, ha a hagyaték tárgyát képező ingatlan vagy tulajdoni illetőség tekintetében felmerül, hogy azt a törvényes öröklés szabályai szerint több örököstárs közösen örökli. A módosítás továbbá kiegészítette a hagyatéki leltár nyomtatványának adattartalmát.

Az **Általános Hatósági Iroda** 2023. szeptember havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2023. szeptember 1–30. között az alábbi új anyakönyvi események történtek:

* születés anyakönyvezése: 140,
* házasságkötés: 38,
* haláleset anyakönyvezése: 150.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2023. szeptember 1–30. között a bejegyzett események száma az alábbiak szerint alakult:

* születési események és ehhez kapcsolódó változások: 399,
* házassági bejegyzések és ehhez kapcsolódó változások: 94,
* halotti bejegyzések: 17.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2023. szeptember hónapban 17 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A *hagyatéki eljárásokban* az Iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2023. szeptember 1–30. között 132 ügyben indult meg a hagyatéki leltározás, összesen 1095 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2023. szeptember hónapban összesen 79 kérelem érkezett:

* 45 kereskedelmi tevékenységgel kapcsolatos kérelem;
* 24 kereskedelmi és kulturális célú közterület-használati kérelem;
* 4 teleppel kapcsolatos kérelem;
* 3 rendezvénytartási kérelem;
* 2 szálláshely szolgáltatási tevékenységgel kapcsolatos kérelem;
* 1 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Az ellenőrzések keretében 2023. szeptember hónapban 11 helyszíni szemlére került sor.

Az iroda továbbá végzi a nyilvántartásba vett szálláshely-szolgáltatók Nemzeti Turisztikai Adatszolgáltató Központ felé történő regisztrációs és rendszeres adatszolgáltatási kötelezettségének teljesítésének hatósági ellenőrzését, a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet alapján. 2023. szeptember hónapban 87 szálláshely-szolgáltató adatszolgáltatási kötelezettség teljesítésének ellenőrzésére került sor.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2023. szeptember hónapban 6 új bejelentés érkezett a jegyzőhöz állatvédelmi ügyben. Ebben az időszakban 10 helyszíni szemlére került sor, és 2 állatvédelmi hatósági ügyben született határozat, amelyekben figyelmeztetés szankció, valamint meghatározott munkára kötelezés került alkalmazásra az állatvédelmi jogszabályok megsértése miatt.

2023. szeptember hónapban 6 különböző helyen és időpontban került sor az ebek veszettség elleni kötelező összevezetéses oltására. Az eboltások helyszínéről és időpontjáról szóló értesítést az iroda a város honlapján közzétette és a sajtó részére is megküldte.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. 2023. szeptember 1.–30. közötti időszakban 12 növényvédelmi tárgyú bejelentés érkezett. Ebben a hatáskörben az iroda 51 esetben végzett bejelentés, illetve saját észlelés alapján hatósági ellenőrzést (helyszíni szemle). A jegyzőkönyvek alapján 14 esetben eljárásokat kezdeményezett a Vas Vármegyei Kormányhivatal Agrárügyi Főosztály Növény- és Talajvédelmi Osztályánál. Parlagfű elleni közérdekű védekezés pedig 8 esetben került elrendelésre.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2023. szeptember hónapban 8 új eljárás indult, a folyamatban lévő ügyek közül 4 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2023. szeptember hónapban a Közterület-felügyelet bejelentése alapján 4 esetben indult eljárás. A folyamatban levő ügyek közül 2023. szeptember hónapban 5 közigazgatási eljárás zárult le, ebből 3 személy esetében nem volt megállapítható jogsértés elkövetése, 2 esetben került sor közigazgatási szankciók alkalmazására (1 közigazgatási bírság és 1 figyelmeztetés).

Az Önkormányzat tulajdonában lévő, haszonbérbe adás, valamint rekreációs célú használatba adás útján hasznosított *kiskertekre* vonatkozóan sor került a 2023. szeptember 30. napjával lejáró szerződések meghosszabbítására. Ennek keretében 2023. szeptember hónapban 225 szerződés megkötésére került sor.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2023. szeptember hónapban összesen 172 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2023. szeptember hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2023. szeptember | 143 | 74 | 134 |

Fentieken túl az ügyfélszolgálati ügyintéző tájékoztatást adott a LED-csere program kapcsán érdeklődőknek. Szent Márton-kártya kiadására pedig 2023. szeptember hónapban 84 esetben került sor.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról szóló 234/2011. (XI.10.) Korm. rendelet 21. §-a értelmében a települések katasztrófavédelmi osztályba sorolását évente a település polgármesterének felül kell vizsgálni. A felülvizsgálat során áttekintésre került az eddigi besorolás, Szombathelyre vonatkozó adatok pontosítása, javítása megtörtént szeptember 22-én. Új kockázati helyszíneket a felülvizsgálat nem talált, ezért a település besorolásának módosítására nem volt szükség.

A védelmi ügyintéző emellett szeptemberben már ellátta az október 6-án és október 23-án megrendezésre kerülő városi megemlékezésekkel kapcsolatos előkészítései feladatokat, egyeztetett a honvédséggel, továbbá a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel.

A Hatósági Osztályhoz tartozó **Közterület-felügyelet** 2023. szeptember 1–30. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 170 db lakossági bejelentés érkezett. A lakossági bejelentések a Közterület-felügyelet felé 154 esetben telefonon, 12 esetben elektronikus úton, 4 esetben személyesen történtek.

A Szombathelyi Rendőrkapitányság hivatalos megkeresésére 5 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 37 esetben alkalmazott hangszórón keresztül figyelmeztetést, valamint 8 esetben alkalmazott feljelentést. 74 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 6 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 14 esetben kértek segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 314 esetben alkalmazott szabálysértések észlelése esetén figyelmeztetést. 1 esetben a gépjármű üzembentartójának távollétében helyszíni bírságot szabtak ki, illetve 15 esetben alkalmaztak feljelentést és 1112 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 16 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2023. szeptember hónapban az alábbi intézkedéseket alkalmazták:

|  |  |  |  |  |  |
| --- | --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 482 | 0 | 1 (10.000,- Ft) | 0 | 3 |
| **Közrend elleni szabálysértések** | 29 | 0 | 0 | 7 | 0 |

A járőrszolgálat által mobiltelefonos applikáción keresztül összesen 28 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartjuk.

Tekintettel arra, hogy a nyári időszakban megszaporodott a randalírozó, valamint italozó személyek megjelenése a közterületi játszótereken, ezért fokozott ellenőrzés és közterületi jelenlét került elrendelésre feladatvégrehajtásoktól függően. Továbbá a Váci Mihály utcában található szolgáltatóház, valamint annak környéke is kiemelt területként került kezelésre.

Az elmúlt időszakban fokozottan ellenőrizte a Felügyelet a Fő téren szabálytalanul közlekedő kerékpárosokat. A szabálysértőkkel szemben a térfigyelő kamerarendszerhez rendelt hangszórón keresztül alkalmaztak figyelmeztetéseket, valamint a gyalogos járőrszolgálat helyszíni intézkedéseket folytatott le.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 1 esetben kezdeményeztek közigazgatási hatósági eljárást a Vas Vármegyei Kormányhivatal felé.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2023. szeptember havi tevékenységéről az alábbiakban számolok be:

|  |  |
| --- | --- |
| **2023. szeptember 1–30.** | **db** |
| 2023. szeptember 1. napján a telepen lévő ebek száma | 17 |
| Közterületen befogott eb | 4 |
| Állatvédő szervezettől átvett eb | 0 |
| Hatósági megfigyelés alatt lévő eb | 0 |
| A telepről a gazdának átadott eb | 1 |
| Örökbeadott eb | 2 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 0 |
| Lakossági bejelentésre közterületen keresett, de meg nem talált kóbor eb | 6 |
| Kutyatetem | 1 |
| Egyéb állattetem (galamb, sün, macska, patkány stb.) | 16 |
| 2023. szeptember 30. napján a telepen lévő ebek száma | 18 |

1. Egyéb feladatok

*Forgalomra alkalmatlan gépjárművek:* A fenti időszakban összesen 25 esetben történt észlelés. A közterületi járőrszolgálat 4 esetben észlelt olyan gépjárművet, amely hatósági jelzéssel nem rendelkezett. 6 db gépjármű került elszállításra, amelyből 1 esetben történt meg a kiváltás a tulajdonos által.

2023. szeptember hónapban a hatályos jogszabályok alapján a gépjármű bontó-hulladékkezelő részére megsemmisítés végett átadott járművek bontási igazolásának kézhezvétele után az üzembentartó utolsó ismert lakóhelye szerinti illetékes vármegyei kormányhivatalnál folyamatban lévő kérelmezési eljárás során gépjármű forgalomból történő végleges kivonása 5 esetben megtörtént.

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 6 esetben kezdeményezett a Közterület-felügyelet közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2023. szeptember hónapban megindított új közigazgatási hatósági eljárások | 15 db |
| 2023. szeptember hónapban meghozott határozatok száma | 10 db |
| * ebből közigazgatási szankciók száma | 6 db |
| * figyelmeztetések száma | 5 db |
| * közigazgatási bírságok száma, összege | 1 db (10.000,- Ft) |
| * a jogsértés el nem követését megállapító határozatok száma | 4 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 1 esetben közterület-használati hatósági engedély hiánya miatt, valamint 3 esetben forgalomra alkalmatlan gépjármű közterületen történő engedély nélküli tárolása miatt indított közigazgatási hatósági eljárást.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába szeptember hónapban térfigyelőkamera felvétel alapján 2 esetben kezdeményezett az alábbi bűncselekmény elkövetésének alapos gyanúja miatt: „garázdaság”, „rongálás”.

*Biztosítási feladatok:* A város területén folytatódott a városi nagytakarítási program, amely keretében parkolók, nagyobb területek zárása, annak ürítése és biztosítása vált szükségessé. Ezek során a társszervekkel (SZOVA NZrt., Szompark Kft.) komplex takarítási, útburkolat festési, valamint parkfenntartási munkálatok kerültek elvégzésre. A parkoló zárási és ürítési feladatok az alábbi napokon és helyszíneken kerültek végrehajtásra:

* szeptember 5.: Kodály Zoltán utca 3-13. szám mögötti parkoló;
* szeptember 7.: Nagy László utca 17-21. szám előtti és 20-26. szám előtti parkoló;
* szeptember 12.: Kodály Zoltán utca 3-13. szám előtti parkoló;
* szeptember 14.: Gazdag Erzsi utca 1-13. szám mögötti parkoló;
* szeptember 19.: Gazdag Erzsi utca 7-13. szám előtti parkoló és a Faludi Ferenc utca 2-6. szám mögötti parkoló;
* szeptember 21.: Kassák Lajos utca 11. szám mögötti parkoló;
* szeptember 26.: Bem József utca 31. szám előtti parkoló;
* szeptember 29.: Bem József utca 6-18. szám előtti parkoló.

A Szombathelyi Rendőrkapitányság vezetője megkeresésére a közterület-felügyelők szeptember hónapban részt vettek a Rendőrség által szervezett, az iskolakezdéshez kapcsolódó közlekedésbiztonsági akcióban, amely során munkanapokon 07 óra és 07 óra 45 perc közötti időszakban a Paragvári utca – Deák Ferenc utca kereszteződésében biztosították az iskolába érkező diákok gyalogosátkelőhelyen történő biztonságos, balesetmentes átkelését.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Szentkirályi bölcsőde építése** | A KBB 09. 05.-i ülésén javaslatot tett az eljárás eredményes lezárására, a javaslat a KFF – hez felterjesztésre került a záró tanúsítvány kiállítása érdekében. A záró tanúsítvány 2023. október 16-án megérkezett. |
| 2. | **Kodály Zoltán utca felújítása** | A nyertes ajánlattevővel, a Strabag Kft-vel a vállalkozási szerződés 2023. szeptember 21. napján aláírásra került. |
| 3. | **Északi iparterület közlekedési csomópont kialakítása** | A nyertes ajánlattevővel, a Strabag Kft-vel a vállalkozási szerződés 2023. október 10. napjától köthető. |
| 4. | **Villamos energia beszerzése a Polgármesteri Hivatal részére 2024. évre – központosított beszerzés** | Nyertes ajánlattevő a CYEB Kft 75,750Ft/kWh ajánlati árral. A szerződés 2023. szeptember 25. napján aláírásra került. |
| 5. | **Villamos Energia beszerzése SZMJV Önkormányzata és a Savaria Kft részére 2024. évre- központosított beszerzés** | A nyertes ajánlattevővel, az MVM Zrt-vel a vállalkozási szerződés aláírása folyamatban van. |
| 6. | **Közbeszerzési Hatóság szerződésellenőrzési eljárása a SZMJV kerékpárosbarát fejlesztése 1. részajánlati körében** | A Közbeszerzési Döntőbizottság jogorvoslati eljárást indított 2023. október 9. napján a Közbeszerzési Hatóság Elnöke hivatalbóli kezdeményezésére szerződés teljesítése során megvalósult feltételezett jogsértés miatt önkormányzatunk és a Strabag Kft ellen.  Az ügyben az előkészítő irat elkészítése és iratok becsatolása folyamatban van. |
| 7. | **Közbeszerzési Hatóság szerződésellenőrzési eljárása a bölcsődei eszközök beszerzése 1.részajánlati körében** | A Közbeszerzési Hatóság éves ellenőrzési tervének megfelelően közbeszerzési szerződés teljesítésének ellenőrzésére irányuló eljárást indított Önkormányzatunk és a Balázs-Diák Kft ellen. Az ellenőrzés folyamatban van. |

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. Az ingatlan-nyilvántartásban történő átvezetésről gondoskodott az iroda, válasz még nem érkezett a földhivataltól.

**Szombathely-Balogunyom településeket összekötő kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött. Az átvezetéshez szükséges dokumentumok földhivatalhoz történő benyújtásáról gondoskodott az iroda április elején, válasz még nem érkezett.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** a műszaki átadás-átvételi eljárás lezárult, a vonatkozó engedélyezési eljárások befejeződtek. Eszközbeszerzésre vonatkozó szerződések teljesítése megtörtént. Földhivatali bejegyzés megtörtént, működési engedély rendelkezésre áll, a bölcsődei intézmény 2023. április 17. napjától üzemel. A MÁK helyszíni ellenőrzéséhez minden feltételt biztosítottunk, az előírt hiánypótlás megtörtént. A Záróbeszámoló és a Záró kifizetési kérelem elfogadásra került.

**TOP-6.1.4-16 „Képtár turisztikai fejlesztése”** című pályázat:

A látogatók részére fenntartott női-férfi vizesblokk felújítása befejeződött, a műszaki átadás-átvétel rendben lezajlott, az ezzel kapcsolatos feladatokat elvégeztük, a vizesblokk használatban van.

**TOP-6.1.5-15-SH1-2019-00002 Ferenczy I. utcai fejlesztés:**

A Szent Quirinus utca csapadékvíz elvezetésének vízjogi használatbavételi engedélyezését megindítottuk, folyamatban van az eljárás. Az első auditori vélemény az út korai szakaszában lévő használatáról beérkezett, annak értékelése zajlik.

A projekten belül megvalósuló

* Károly Róbert utca burkolat felújításának kivitelezési tevékenysége 2023. szeptember 4. óta folyik, a munkák koordinálást végzi az iroda, 15%-os készültségnél tart a kivitelezés.
* Szőlős utca burkolat felújítási munkái megkezdődtek 2023. augusztus 28-án, a munkák koordinálását végezi az iroda. A munkák készültsége itt is 15%-nál tart.
* Kodály Zoltán utca felújításánál a munkaterület 2023. szeptember 22-én kivitelező részére átadásra került. A kivitelezés megkezdődött, a munkák koordinálását végezzük.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kivitelezési munkák befejeződtek, a műszaki átadás-átvétel rendben lezajlott, az ezzel kapcsolatos feladatokat elvégezte az iroda, a rendezvénytér használatban van, a Támogató felé benyújtandó a szükséges műszaki dokumentumokat összeállítottuk, a Vagyongazdálkodási és Városfejlesztési Irodának átadtuk.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a kivitelezési munkák elkészültek,a műszaki átadás-átvételi eljárás megindításra került 2023. október 9-én.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a Vasi Tandem Kft.2023. szeptember 19-én befejezte a kivitelezési munkákat, a műszaki átadás-átvétel 2023. szeptember 27-én lezárult.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a vállalkozói központ felújítása befejeződött, a műszaki átadás-átvétel rendben lezajlott, az ezzel kapcsolatos feladatokat elvégezte az iroda, az épület használatban van.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** Eredményes beszerzési eljárást követően a Közbeszerzési Hatóság (KFF) ellenőrzése folyik. A KFF jóváhagyó nyilatkozatát követően van lehetőség a kivitelezési szerződés megkötésére. A Támogatási Szerződés módosítása folyamatban van.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz kérelmet nyújtott be az Önkormányzat a Támogatási Szerződésben megjelölt projekt fizikai befejezésének 2023. augusztus 31. napjára történő módosítására. A kérelem elbírálásához szükséges feltétel volt a SZOMHULL NP Kft., mint közszolgáltató megfelelőségi véleményének MEKH által történő kiállítása. 2022. május 27-én megkapta a SZOMHULL NP Kft. a megfelelőségi véleményt, így az IH előtt elhárult az akadály a TSZ módosítására.

A MEKH által a megfelelőségre vonatkozóan kiadott határozat, valamint a Támogatási Szerződés módosítás benyújtása óta eltelt időre tekintettel az NFP Kft. ismételten - 2022. 06. 24-én - benyújtott az Irányító Hatóság részére TSZ módosítási kérelmet, új fizikai befejezési határidőként 2024. 08. 30-i határidőt megjelölve a Projekt előkészítésére és megvalósítására vonatkozó ütemezés alapján. Az új kérelmet az Irányító Hatóság ezidáig nem bírálta el, és írásban értesítést sem küldött. Figyelemmel az új ütemezés szerinti 2023. 12. 31-i elszámolhatósági határidőn túli Projekt fizikai befejezési határidőre, a Projekt további előkészítésének és megvalósításának feltétele, hogy az Irányító Hatóság hozzájáruljon a Projekt új fizikai teljesítési határidejéhez, és továbbra is biztosítsa a Projekt végrehajtásához szükséges támogatási forrást.

2022. szeptember 26-án a Miniszterelnökség Környezeti és Energiahatékonysági Fejlesztési Programok Végrehajtásáért felelős helyettes Államtitkársága értesítette az NFP NP. Kft-t, hogy a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014.(XI.5.) Korm.rendelet 90. § (1) bek. a) és b) pontjaira hivatkozva eláll az Irányító Hatóság a TSZ-től, a benyújtott határidő módosításhoz nem járul hozzá, mert a projekt keretében támogatott tevékenység megvalósításának lehetősége meghiúsult. A jogszabály szerint az IH akkor jogosult elállni a szerződéstől a feltételek legalább egyikének bekövetkezte esetén, ha:

- a TSZ megkötésétől számított 12 hónapon belül a támogatott tevékenység nem kezdődik meg és a kedvezményezett a megvalósítás érdekében megvásárolandó szolgáltatásokat vagy árukat azok tervezett összértékének 50 %-t elérő mértékben nem rendeli meg, vagy az erre irányuló szerződést nem köti meg,

- 12 hónapon belül a kedvezményezett érdekkörében felmerült okból a támogatás igénybevételét nem kezdeményezi, kifizetési igénylés benyújtásával a támogatás 10 %-t nem igazolja és késedelmét nem menti ki.

A projekt végleges lezárásaként a NFP Kft-vel kötött Konzorciumi szerződés megszüntetése folyamatban van.

**Gothard kastély állagmegóvási munkái:**

A Támogatótól kapott elutasító választ követően a beruházással kapcsolatos vállalkozói szerződés nem lépett hatályba, és a további erre vonatkozó szerződés is megszüntetésre került, illetve a szerződő felek tájékoztatása is megtörtént a szerződések okafogyottá válásáról. Támogatói döntésre várunk arra vonatkozóan, hogy a támogatást felhasználhassuk másra.

**1625/2021. (IX.3.) Korm. határozat szerinti 905 millió Ft támogatás**

* A Vásárcsarnok környezetének rekonstrukciója: a forgalomba-helyezési engedélyt 2023. júliusában megérkezett, a projekt lezárult, garanciális időszakba lépett.
* A Szent István király utcai Gyöngyös-patak hídrekonstrukció: a kivitelezési munkákat a Szkendó Kft. elvégezte. A műszaki átadás-átvételi eljárás megkezdődött, az ideiglenes forgalomba helyezési engedély megadásra került, a forgalom a hídon 2023. október 11-én megindult.

**1625/2021. (IX.3.) Korm. határozat szerinti + 300 millió Ft támogatás**

**Zanati kerékpárút fejlesztése projekt:** A kivitelezés befejeződött, a forgalombahelyezési engedélyt megkérte az önkormányzat, az engedélyezés zajlik.

**Villamosenergia** beszerzése: A 2024. évi villamos energia beszerzésre irányuló közbeszerzési eljárás lezárult. A nyertes ajánlattevő MVM Next Energiakereskedelmi ZRt.-vel a szerződéskötés folyamatban van.

A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra szerződés. A földkábel tervezése és kivitelezése E.ON beruházás keretében valósul meg, a határidő 2024. március 31.

**Szombathely, Bartók Béla krt. – Gagarin utca – Jókai utca – Jégpince utca kereszteződésben körforgalom kialakítási** munkái befejeződtek, a forgalombahelyezési engedélyt megkértük, az engedélyezési eljárás zajlik.

**Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom** kivitelezési munkái folynak, a koordinálásukat végezi az iroda, a készültség 95 %-os. A munkaterületen lévő ülepítő medence elbontásra került és annak műszaki átadás-átvételi eljárása megkezdődött. A körforgalom kialakítása október végéig szerződés szerint befejeződik.

**Szombathely területén új gyalogátkelőhelyek közvilágításainak kiépítése:** A közvilágítás kiépítésére vonatkozó kivitelezési munkák megkezdődtek 2023. augusztus 30-án. A műszaki átadás-átvételi eljárás október 6-án lezárult. A forgalomtechnikai és burkolatépítési munkák folynak.

Helyszínek:

1.   Demeter utcában (a Metro áruház előtti szervizútra, a Repülők útján meglévő gyalogátkelőhely folytatásaként) 1683/4 hrsz;

2.   Kassák Lajos utca és Faludi Ferenc utca kereszteződésében Kassák u. 6.-tól a Kassák u. 12. felé, Kassák u. 12.-től a Kassák utca 11. felé.) 3785/4.; 3785/75. hrsz.

3.   Kodály Zoltán utca 1. kereszteződésében (Kodály Zoltán utca 1. és Kodály Zoltán utca 12-14. szám közötti úttestre) 3785/56. hrsz.

4.   Szófia és Maros utca kereszteződésében (Postától a Kámoni húsboltig, illetve a Postától az Írottkő utca felé) 1529/1.; 876. hrsz.

5.   Szent István király utca és Rumi külső út kereszteződésében 11495/2; 11436/2; 11391 hrsz.

**Szombathely, Északi iparterület 02089/5 hrsz-ú ingatlan megközelítését biztosító út és közlekedési csomópont kialakítása**: A közbeszerzési eljárás lezárult az ajánlatokról készült összegzés kiküldésre került. A kivitelezésre vonatkozó vállalkozói szerződés aláírása zajlik. A műszaki ellenőrnek a kiviteli tervek és engedélyek megküldésre kerültek és az építési napló megnyitása folyamatban van.

**Fedlapcsere program I.**: A 184 db csatorna fedél cseréjére került beszerzésre kivitelező, a szerződés aláírásra került, a kivitelezési munkák 2023. szeptember 15. napja után kezdődtek.

**Garanciális munkák:**

A Nádasdy utcában lévő aknák garanciális javítását 2023. szeptember 11-15-ig elvégeztette az iroda, a munkákat előkészítette, leegyeztette, koordinálta. A munkák elkészültek.

A Szombathely, Szent Imre herceg útja 2. szám (877 hrsz.) előtt található gyalogjárda aszfaltburkolatának garanciális pótlását előírta az iroda a kivitelezőnek, a munkák elvégzését előkészítette, leegyeztette. Kivitelezői tájékoztatás szerint a munkák 2023. október 31-re elkészülnek.

A Szombathely, Szent Imre herceg útja 1. szám (764/3, 764/4 hrsz.) előtt található buszmegálló térkő burkolatának javítását előírta az iroda a kivitelezőnek, a munkák elvégzését előkészítette, leegyeztette, a garanciális javítások kivitelezői tájékoztatás alapján 2023. november 15-éig befejeződnek.

**Tervezések:**

* Hunyadi János utca burkolat felújítására (Szent Gellért utcai körforgalmi csomópont és a Károlyi Antal utca között), valamint a Hunyadi úti Gyöngyös patak híd felújítására vonatkozó engedélyes és kiviteli tervek elkészítése, rehabilitációs szakmérnöki feladatok ellátására vonatkozó tervezői szerződés aláírásra került. Az engedélyezési szintű tervdokumentáció elkészült, az építési engedélyt 2023. május 16-án megkapta az önkormányzat.
* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, tulajdonosi hozzájárulásokat várja az iroda.
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, a vízjogi engedélye rendelkezésre áll.
* Szombathely, Akacs Mihály utca 2873 és 3054 hrsz. (Szűrcsapó utca és Forró utca közötti szakasz) burkolat felújítására, valamint a meglévő csapadékvíz csatorna állapotfelmérésére és szükség szerinti cseréjére, új csapadékvíz csatorna építésére vonatkozó teljes körű engedélyezési és kiviteli tervek elkészítésére a tervező beszerzésre került, a tervezési szerződés megkötésre került, a tervezés zajlik.
* Szombathely, Csaba utca (Tátika utca ás a Vásártér közötti szakasz 850 m útburkolat és kerékpárút) felújítására vonatkozó engedélyes és kiviteli tervek elkészítésére a tervező beszerzésre, a tervezési szerződés pedig aláírásra került. A tervek készítése megkezdődött.
* Szombathelyi körutak (Bartók Béla, Dr. István Lajos, Horváth Boldizsár és Bocskai István körutak a Hazatius F. utcai kereszteződéstől a Semmelweis I. utcai kereszteződésig) felújítására vonatkozó kiviteli tervek elkészítésére a tervező beszerzésre került, a tervezési szerződést előkészítette az iroda, az aláírása folyamatban van.
* Szombathely, Hajdú utca 9207 hrsz. - a Szalónak utcai csomópont és a Hajdú u. 27. szám közötti szakasz – burkolat felújítására teljes pályaszerkezet cserével, valamint új csapadékvíz elvezetés megoldására vonatkozó teljes körű engedélyezési és kiviteli terv elkészítésére a tervező beszerzésre került, a tervezési szerződést megkötésre került, a tervezés zajlik.

**Elena Projekt** - Az STS-KKS vállalkozói konzorcium által elkészített energetikai felmérések alapján elkészült Szombathely város vonatkozásában az RMT (Részletes Megvalósíthatósági Tanulmány). Az RMT alapján - a Szombathelyi Önkormányzat által korábban kijelölt 17 helyszínen - háromféle beruházást lehet megvalósítani, Esco-s finanszírozással: napelemes rendszer kiépítését (15), világítás rekonstrukciót (12), illetve hőszivattyús melegvízellátást (3). Az RMT alapján a modernizációs beruházások gyakorlati megvalósításának végrehajtását/finanszírozását végző cég (ESCO) beszerzésére a közbeszerzési eljárás előkészítése megkezdődött. A projekt helyszín kiválasztásra került: Aréna sportcsarnok régi és új szárny. Az épületekkel összefüggésben az E-ON meghatalmazás a szakértők részére megküldésre került. Az ESCO cég beszerzésével kapcsolatos üzemeltetési feltételek meghatározásra kerültek. Az ESCO cég beszerzésére vonatkozó közbeszerzési eljárást a Konzorciumvezető az ajánlattételi határidő előtt visszavonta, az új eljárás folyamatban van.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2023. szeptember 10. és 2023. október 11.* napja közti időszakban az ***iktatott ügyek száma 908 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása,

útcsatlakozások kialakítása, rendezvények) 226 db,

* úthiba 84 db,
* behajtási engedély 4 db,
* telephely igazolások 4 db,
* köztemetők üzemeltetése és fenntartása 17 db,
* csapadékvíz-elvezetés 21 db,
* helyi közösségi közlekedés 33 db,
* a köztisztaság 60 db,
* kéményseprő ipari közszolgáltatás 1 db,
* az e-közműegyeztetéssel, a nem közművel összegyűjtött háztartási szennyvíz
* begyűjtéséről és ártalommentes elhelyezése 0 db,
* közvilágítás 26 db,
* egyéb 85 db,
* víziközmű 18 db,
* zöldterület 26 db,

**összesen: 605 db.**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2023. szeptember 10. és 2023. október 11.* napja közti időszakban az **iktatott hatósági ügyek szám 303 db**, amelyből

* fakivágás 59 db,
* közterület-használat 129 db,
* vízgazdálkodás 2 db,
* környezetvédelem (zajvédelem és egyéb) 97 db,
* hulladékgazdálkodás 16 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A Szent István király utcai Gyöngyös-patak híd kivitelezése elkészült, a híd átadásra került a forgalom számára.

A Szent Quirinus utca átadásával összefüggő menetrend-, és hálózatmódosításra vonatkozó BLAGUSS Agora Hungary Kft. által javasolt menetrend módosításra irányuló közszolgáltatási szerződés 2023. október 10. napján aláírásra került.

A Károly Róbert utca, valamint a Szőlős utca burkolat felújítására vonatkozó kivitelezési munkák megkezdődtek.

Az őszi utcatakarítás a meglévő ütemterv szerint a Közterület-felügyelet, a SZOVA NZrt., valamint a Szompark Kft.-vel közösen, összehangolva zajlik.

Szombathely Megyei Jogú Város önkormányzati intézményei, civil szervezetek, képviselő testület, önkéntesek, Polgármesteri Hivatal dolgozói együttműködésével Szombathely Megyei Jogú Város Önkormányzatának szervezésében sikeresen lebonyolításra került a „Vigyázzunk Együtt Szombathelyre” elnevezésű program keretén belül a Városi Nagytakarítás. A program keretén belül folyamatosan zajlanak az egyéni választókerületi képviselők önkéntes szemétszedési akciói.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a város területén ütemterv szerint folyamatosan végzi a fűnyírást.  A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását folyamatosan végzi. A kétnyári virágágyak beültetése megkezdődött, az új évelő ágyak kialakítása folyamatban van. 2023. évi őszi fapótlási terv összeállításra került, a vállalkozó részére megküldésre került.

A fametszési igényeket a Szompark Kft. a lakosság részéről összegyűjtötte, a metszési terv kidolgozása folyamatban van.

A város területén az útszegélyek gyomirtása megtörtént.

A 2023. őszén folytatódik a sikeresen regisztrált lakosok körében az igények szerinti fák kiosztása. A regisztrációs időszak lezárult, a sikeresen regisztráltak kiértesítésre kerültek. A szükséges növények beszerzésére vonatkozó eljárás a versenyszabályzat szerint elindult, az ajánlatok beérkezésének határideje 2023. október 17.

A Muskátli utcában kihelyezendő fix traffibox kültéri kabinet megérkezett, a szükséges villamos energiaellátás terveztetése, engedélyeztetése, kivitelezése folyamatban van.

A vízgazdálkodásról szóló 1995. évi LVII. törvény módosításáról szóló 2023. évi LI. törvény szerint a talajvízkutak engedélyezésével kapcsolatosan 2024. január 1-től azon kutak bejelentése kötelező a Katasztrófavédelem Vízügyi Hatóságához, amelyek a vízkészletvédelmi országtérkép szerint kockázatos területen találhatók. A vízkészletvédelmi országtérkép 2023. szeptember 1. napján elkészült, ennek megfelelően a lakossági tájékoztatás folyamatosan történik.

A nem közművel összegyűjtött háztartási szennyvíz begyűjtéséről és ártalommentes elhelyezésével kapcsolatos közszolgáltatási szerződés meghosszabbítása érdekében az ajánlattételi felhívás kiírásra került. Az ajánlatok beérkezésének határideje 2023. október 16. volt, egy ajánlat érkezett. A szerződést előkészítése folyamatban van.

A 2023-2024. évre vonatkozó téli útüzemeltetési terv a SZOVA NZrt.-vel közösen elkészítésre került.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. Az útburkolati jelek felfestése ütemterv szerint zajlik.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, az új honlap 2023. október 16. napjával történő elindításával kapcsolatos feladatokat, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2023. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2022. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2023. szeptember végén befejeződtek az alábbi vizsgálatok:

* Szombathely Megyei Jogú Város Polgármesteri Hivatalában a kötelezettségvállalás, ellenjegyzés, utalványozás, teljesítésigazolás és érvényesítés folyamatának vizsgálata;
* Szombathely Megyei Jogú Város Polgármesteri Hivatalában az iratkezelés vizsgálata;
* A nemzetiségi önkormányzatok (német, horvát, szlovén, roma) gazdálkodásának vizsgálata.

A vizsgálat tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban témavizsgálatot indított el az iroda a kizárólagos tulajdonú gazdasági társaságok leltározási tevékenységének vizsgálata tárgyában.

Az ellenőrzött társaságok az alábbiak:

* Weöres Sándor Színház Nonprofit Kft.
* FALKO KC Szombathely Kft.
* Savaria Városfejlesztési Kft.

A vizsgálatok várhatóan november közepén fejeződnek be.

A **Gondnoksági Iroda** vezetője az alábbi tájékoztatást adta az iroda tevékenységéről, amely az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* A lakossági LED program folytatását megelőzően megkötésre került a szerződés.
* Az energiafogyasztás kontrollja érdekében az iroda folyamatosan heti szinten méri az elhasznált energia mennyiséget, amelyet táblázatba rögzít.
* A jövő évi energia beszerzések is elindultak (gáz, áram). Az áramellátásra közbeszerzési pályázat alapján már megkötésre került a szerződést.
* Az idei Adventi vásár szervezése már megkezdődött, a szerződéskötések folyamatban vannak. A vásár több új látványelemmel bővül. Ezek beszerzése is elkezdődött előzetes egyeztetéseket követően.
* A vásári pavilonok teljeskörű felújítása megkezdődött annak érdekében, hogy az idei Adventre megújultan rendelkezésre álljanak.

Kérem a Tisztelt Közgyűlést tájékoztatóm elfogadására.

**Szombathely, 2023. október „ ”**

**/: Dr. Károlyi Ákos :/**

**HATÁROZATI JAVASLAT**

**….…/2023. (X. 26.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal